Boeing 777
Boeing 777 jeste porodica širokotrupnih putničkih aviona velikog kapaciteta i dometa. Avioni ove familije primaju između 305 i 550 putnika i imaju domet od preko 16.000 km. Njihova prvobitna namjena prvenstveno je bila da zamijene stariji model 747 i djelomično DC-10 i L-1011, te da budu konkurencija avionima Airbus A330, A340, zatim avionima MD-11 te Iljušin Il-96. Prvi prototip serije 200 poletio je 12. juna 1994, a u saobraćaj je ušao u maju 1995. kod kompanije United Airlines (777-200). Postoji 5 modela: 200, 200ER, 200LR, 300 i 300ER. 15. novembra 2004. godine je Boeing najavio da će razviti i teretnu verziju aviona 777, baziranu na modelu 777-200LR. Ovaj model nazvan je 777F i planirano je da bude u stanju povesti maksimalan teret od 103 tone i da ima domet od 9.630 km. Prve primjerke novog modela naručila je kompanija Air France. Prva isporuka bila je planirana za 2007. Dosad su isporučena 582 od ukupno naručenih 851 aviona ovog tipa. Po modelima je broj dosad isporučenih aviona 87 od 92 za model 777-200, 379 od 425 za model 777-200ER, 2 od 40 za model 777-200LR, 60 od 60 za model 777-300ER, 54 od 211 za model 777-300ER i 0 od 23 za model 777F. Zanimljivo je da je 777 bila prva porodica aviona koja je od početka projektirana isključivo na računaru. U kompletnom projektnom poslu nije napravljen nijedan jedini crtež na papiru. Osim toga, kod ovog aviona prvi su put prilikom razvoja kao savjetnici direktno učestvovale aviokompanije i sami putnici. 777-200LR jeste putnički avion s najvećim dometom na svijetu (17.446 km), dok je 777-300ER najveći dvomotorac na svijetu, pa samim tim ima i najjače ikad napravljene avionske motore, General Electric GE90-115B, koji imaju potisak od čak 569 kN, a prečnik im je veći od prečnika trupa Boeinga 737. Boeing 777 pokazao se kao izuzetno siguran i pouzdan avion. Za preko 18 godina, koliko su u upotrebi, i 500 proizvedenih primjeraka doživio je samo nekoliko manjih nezgoda bez većih žrtava. Prvi veći incident desio se 8. marta 2014, kad je 777 malezijske kompanije Malaysia Airlines nestao iznad Južnokineskog mora sa 227 putnika i 12 članova posade.